
  LUCÉN SZÓSZEDET


  Altezza – fenség


  bibbina(o) – kicsim


  buondia – jó reggelt / jó napot


  buonotte – jó éjszakát


  buonsera – jó estét


  Caldrone – az Üst{1}


  carina – szívem, édesem


  castagnole – cukorba tekert sült tészta


  corvo – varjú


  cuggo – unokatestvér


  cuori – szív


  dolcca – édesem


  dolto/a – bolond


  furia – fúria


  generali – tábornok


  Goccolina – Esőcsepp


  grazi – köszönöm


  -ina/o – keresztnevek nő- és hímnemű becéző képzője


  Maezza – felség


  mamma – anyu


  mare – tenger


  mareserpens – tengeri kígyó


  merda – a francba, basszus


  micaro/a – drágám


  mi cuori – szívem


  nonna – nagymama


  nonno – nagypapa


  pappa – papa


  pefavare – kérem, légy szíves


  picolino/a – pöttöm


  piccolo – kicsi


  princci/sa – herceg, hercegnő


  santo/a – szent


  scazzo/a – utcakölyök


  scusa – elnézést


  serpens – kígyó


  soldato/i – katona


  tare – ország, vidék


  tiuamo – szeretlek


  tiudevo – az adósod vagyok


  zia – nagynéni


  VARJÚ SZÓSZEDET


  adh (ó) – égbolt


  ahkhar (akór) – kedvesem


  ag – és


  álo – helló


  bahdéach (badok) – szép, gyönyörű


  beinnfrhal (benfrol) – hegyi/erdei bogyó


  behach (beiok) – kicsi


  bilbh (bílb) – ostoba


  bidh (báj) – étel


  chréach (kreók) – varjú


  cúoco (kúóko) – kókuszdió


  Dádhi (dádzsi) – Apa


  dalich (daleh) – elnézést, sajnálom


  dréasich (dríszih) – ruha


  éan (ín) – madár


  fás – még nem


  fihladh (fíló) – elindul, elmegy


  fin (fion) – bor


  fios – tud, ismer


  focá – bassza meg


  guhlaèr (guhlair) – oké, rendben


  ha – én


  harovh béhya an ha théachthu, haraì béih (harov béia an ha tok tú, harai bé) – Nem éltem, amíg nem találkoztam veled, csupán életben voltam.


  Ionnh (ion) – kisasszony


  ínon – leány(gyermek), a lánya


  khrá (kró) – szerelem, szeretet


  leathcinn (lehken) – fél-Varjú


  Mádhi (mádzsi) – Anya


  marsadh (márszó) – kérem, légy szíves


  mo bahdéach moannan (mo badok mínan) – az én gyönyörű társam


  moannan (mínan) – pár (ahogy a madaraknál is)


  Mórrgaht (mórrgot) – felség


  moath (mof) – észak


  murgadh (murrgó) – piac


  né – nem


  o ach thati – ó, dehogynem!


  ríkhda gos mhádr og matáeich lé – ha így folytatja, lehet, hogy megölöm


  rí – király


  rahnach (rónok) – királyság


  Rih biadh (ríbió) – az Égi Király


  sí (szí) – ő (nőnem)


  siorkahd (surkó) – kör


  siér (sziur) – nővér


  sébhédha (seveha) – szívesen, nincs mit


  tà (tó) – igen


  tach (tok) – a, az


  Tach ahd afeithahm thu, mo Chréach (tok add a faitam tú, mo kreók) – Vár rátok az égbolt, Varjaim


  tàin (tóhn) – segg, seggfej


  tapath (tapoff) – köszönöm


  thábhain (hóben) – kocsma


  thu (tú) – te


  thu leámsa (tú leámsza) – az enyém vagy


  tuiladh (tviló) – több


  uhlbheist (úlbíheiszt) – szörnyeteg


  TÖRTÉNELMI IDŐVONAL


  MAGNABELLUM


  A Nagy Háború, amelyet 522 évvel ezelőtt vívott egymással Luce királysága és Shabbe királynő országa.


  A háborút Costa Regio nyerte, és ő lett Luce első tünde királya.


  PRIMANIVI


  Csata, amelyet 22 évvel ezelőtt vívott egy lucén hegyi törzs a tündék ellen.


  Costa fiát, Andreát, aki az utóbbi évszázadban uralkodott Luce fölött, megölték.


  A fia, Marco Regio vette át a hatalmat, megnyerte a csatát, és Luce királyává koronázták.

  1. fejezet


  –A fogvatartóból lett a fogoly. A begyűjtőből a begyűjtött. A…


  –Nem vagy te egy hangyányit drámai, Picolina? – Phoebus lehuppan mellém az Égi Királyság-beli cellámban. – Istenek, ez a matrac!


  –Túl puha.


  –Nincs olyan, hogy túl puha. Hacsak nem péniszekről beszélünk.


  –Amikről szó sincs. A férfiarcú hárpiáról beszélünk, aki börtönbe vetett a kőfészkében.


  Phoebus ajka mosolyra húzódik.


  –Férfiarcú hárpia. Ez cuki.


  –Nem cukinak szántam, hanem becsmérlőnek. – Haragosan a mennyezetre meredek, amit az utóbbi három napban egyfolytában haragosan bámulok. Meglep, hogy lángoló tekintetem még nem változtatta át a fagerendákat fűrészporrá, vagy nem zúzta szét a rajtuk lévő kőtetőt.


  A barátom arcán ettől csak még szélesebb mosoly terül szét.


  –Noha roppant szívesen beszélgetnék a szexi börtönőrödről, küldetésben vagyok itt.


  –Aki rémséges, az nem szexi. Ami pedig a küldetésedet illeti, ha az a feladatod, hogy kimozdíts ebből a szobából, a válaszom egy harsány nem.


  Phoebus nevetségesen hosszú végtagjait megnyújtóztatva elnyúlik, és ásít egyet.


  –Valamennyi étkezését a magánlakosztályában költi el, úgyhogy egyik kocsmában sem fogsz összeakadni vele.


  Persze, Lorcan Ríbió nem étkezik együtt a népével. A királyoknál ez nem szokás. Még most sem tudom elhinni, hogy én keltettem újból életre.


  Noha én vagyok a saját balszerencsém okozója, sosem fogom megbocsátani Bronwennek, hogy félrevezetett a hülye próféciájával. Igen, alighanem meg kellett volna kérdőjeleznem, ahelyett, hogy fejest ugrottam volna a küldetésbe, ugyanúgy, ahogy habozás nélkül beleugrottam a csatornába azon az estén, amikor Timeus márki megfenyegette a tengeri kígyómat, Minimust.


  Mostantól fogva mindenféle ugrándozásom teljes mértékben átgondolt lesz.


  –Mondd meg Sybnek és Giának, hogy jöjjenek át egy hordó borral! Ja, és mondd meg nekik, hogy hozzák magukkal Antonit, Mattiát és Ricciót is!


  –Ez nem fog megtörténni, édesem. Én vagyok az egyetlen férfi, aki beléphet a hálókamrádba.


  Haragos tekintetemet Phoebusre szegezem.


  –Ki állítja ezt?


  –A nagy, csúnya varjú.


  –Kígyósegg – dünnyögöm.


  –Ezen már sokszor tűnődtem… Tényleg van a kígyóknak seggük, vagy csak farkuk van? Vagy a seggük benne van a farkukban?


  Zöld szeme csillog, és noha nincs kétségem afelől, hogy ezen a dilemmán már sokszor elmélázott élete huszonkét esztendeje alatt, érzem, hogy most csak azért teszi fel ezeket az ütődött kérdéseket, hogy javítson a hangulatomon.


  Csakhogy az én hangulatomon nem lehet javítani.


  –De valójában ez hazugság. Még egy férfinak szabad meglátogatnia téged.


  Érzem, hogy a Varjú nemzőm nevét fogja mondani – Kahol Bannok. És valóban, ez a négy szótag perdül ki Phoebus száján.


  Apám a másik férfi, akit nem vagyok hajlandó látni. Nem állok készen arra, hogy találkozzam a görbe orrú, szögletes állú és kegyetlen szájú óriással.


  Még most sem tudom elhinni, hogy része volt a létrehozásomban. És nem azzal a nővel, akit én egész életemben Mammának szólítottam, hanem egy shabbei boszorkánnyal.


  Egy shabbei boszorkánnyal!


  Habár még kérdőre kell vonnom Lorét, hogy megtudjam a teljes történetemet, azt már megértettem, hogy bizonyára Bronwen volt az, aki kicserélte Mamma – úgy értem, Agrippina – csecsemőjét velem, és ez bomlasztotta meg az elméjét az édes tündének, akit teljes szívemből szeretek.


  Hacsak Bronwen nem azért okozott kárt az elméjében, hogy titokban tartsa, hogy én egy Varjú-shabbei cseregyerek vagyok.


  Most először formálódik meg bennem ez az elmélet, ami olyan szörnyen logikus, hogy legszívesebben megrohamoznám a hegyet, hogy megkeressem mind Lorét, mind a sebhelyes jövendőmondót.


  Felülök, és olyan erősen szorítom ökölbe a kezem, hogy elfehérednek az ujjperceim.


  –Rendben van. Gyerünk a kocsmába!


  Phoebus pislogva néz fel rám.


  –Valóban?


  –Igen, valóban.


  Ülő helyzetbe gördül, és összedörzsöli a tenyerét.


  –Nahát, Syb jön nekem egy szívességgel.


  –Szívességgel?


  –Fogadott velem, hogy sosem bújsz elő a rejtekhelyedről.


  –Nem rejtőzködöm.


  –Jó, akkor duzzogsz.


  –Nem duzzogok.


  Phoebus elvigyorodik.


  –Emlékeztesselek arra, hogy a barátok nem lelik örömüket a barátjuk mélabújában?


  Lekászálódik az ágyról, és a kezét kinyújtva odabattyog mellém.


  –Csak rájössz, hogy a te férfiarcú hárpiád nem maga a megtestesült ördög.


  –Ne merészeld a pártját fogni! Bezárt. Hazudott nekem. Kihasznált. – Azt a részt kihagyom, hogy először én használtam ki a Varjúkirályt. Még tartozom egy magyarázattal a barátaimnak a próféciáról, aminek bedőltem.


  De ha nem kerül szóba, minek beszélni róla?


  Forr bennem a düh, ha a tünde hercegre gondolok, akiből királyt csináltam. Igaz, pillanatnyilag jobban utálom az égi királyt a földinél, de egyáltalán nem rajongok Dante Regióért, aki – mindazok után, amit érte tettem – dobott.


  Dante szemernyi tiszteletet sem érdemel tőlem. Ami a szerelmemet illeti, azt azon a napon veszítette el, amikor árulónak nevezett, és úgy nézett rám, mintha holmi tündevérre szomjazó démonfajzat volnék.


  A kelleténél kicsit erősebben csapok rá Phoebus kezére.


  –Gyűlölöm a férfiakat. – Aztán drámai felszisszenését hallva hozzáteszem: – Téged kivéve.


  Úgy tesz, mintha megkönnyebbülve megtörölné a homlokát almazöld inge ujjával.


  –Egy pillanatra a frászt hoztad rám.


  –Amennyiben nem zársz be egy kőpalotába, vagy nem hagysz faképnél, örökké szeretni foglak.


  Nagyot nyel.


  –Tudod, hogy ha tehetném, magammal vinnélek.


  Elhúzom a kezem.


  –Kérlek, Pheebs! Könyörgöm, ne hagyj itt! Kérlek! – Elcsuklik a hangom, bár a szemem száraz marad.


  Felsóhajt, és magához ölel.


  –Jó. Nem hagylak. Itt maradok, ameddig te.


  –Ez nem…


  –…az, amit szeretnél. Tudom. De ez a legtöbb, amit tehetek, ha szeretném, hogy a végtagjaim egyben maradjanak a testemmel, márpedig ragaszkodnék hozzá.


  –Regenerálódnának.


  –Akkor nem, ha egy vascsőr vagy vaskarom nyesi le őket.


  Elhúzódom, és meggörbítem a gerincem, hogy az arcába tudjak nézni.


  –Lorcan vagy valamelyik másik Varjú megfenyegetett?


  –Nem konkrétan engem.


  Összeszorítom a fogamat.


  –Nézd, szerintem felettébb rossz szolgálatot tennél magadnak, ha most kimennél innen. Úgy hallottam, hogy erős forrongás van a fővárosban. A legtöbb tünde nem örül Marco halálának és annak, hogy a Varjak visszatértek.


  Tekintetemet az ablak felé fordítom, amelyből az óceánra és azon túl Shabbe szigetére nyílik kilátás. Kétségem sincs afelől, hogy Lorcan büntetésének része az, hogy a rózsaszín sziklát kell bámulnom, mint ahogy az is, hogy az övével szomszédos szobában tart fogva.


  Szerencsére a szobáink között nincs ajtó, és a kőfal kizár minden hangot, ennek ellenére esküdni mernék, hogy érzem őt a túloldalán. Többször is megesik, hogy azzal a határozott benyomással ébredek fel az éjszaka közepén, hogy az ő sárga szeme ragyog ki valamelyik sötét szegletből. De ha kéretlenül meg is látogatott, eddig még nem kaptam rajta – mint ahogy még az idióta gondolati kötelékünkön keresztül sem hallottam beszélni.


  Bár szeretném elhinni, hogy nem szedegeti ki a fejemből a gondolatokat, mert rájöttem, hogyan védelmezhetem meg az elmémet, nincsenek téveszméim. Kétlem, hogy van olyan eszközöm, amellyel meg tudom akadályozni, hogy egy korlátlan hatalommal rendelkező, viharokat támasztani és látomásokat küldeni is képes alakváltó behatoljon a fejembe.


  Lorcant vagy untatja, hogy nézegesse az összes kellemetlen gondolatomat, vagy túlságosan leköti szénfekete szemű, tollas alattvalói kormányzása. Elvégre most, hogy a népe újból életre kelt, lényegesen több elmében kell birtokháborítást elkövetnie.


  A fejemet brutálisan hátrarántja valami.


  –Mi a fenét művelsz, Pheebs?


  –Kifésülöm ezt a gubancot a fejed tetején, mielőtt a Varjú összetéveszti egy fészekkel. Maradj nyugton!


  Ismét hátrabicsaklik a fejem.


  –Mégis mivel fésülöd? Gereblyével?


  –Nem, ámbár meg kellene kérdeznem Lorcant, nincs-e neki. Igaz, hogy rövid a hajad, de rettenetesen kócos.


  Elfordítom a fejem, a mozdulattól több hajhagymámat is otthagyom abban a ki tudja, milyen kínzóeszközben, amivel Phoebus ügyködik.


  –Te csak ne kérj semmit Lorcantól! Ne tartozz semmivel annak az alaknak!


  Phoebus van olyan okos, hogy meg sem kísérel lecsillapítani. Miután befejezi a fejbőröm gyötrését, odabaktat a szomszédos barlanghoz, amit valaki beépített szekrénnyé alakított át.


  –Nos, mit veszünk fel?


  –Nem öltözöm át.


  –Picolina, az elmúlt három napban Gia ruháit viselted. Muszáj, hogy…


  –Nem veszek fel egyet sem ezek közül a ruhák közül. Nem tudom, kinek a göncei.


  –A tieid. Lorcan csináltatta…


  Dühös pillantásom belefojtja Phoebusbe a magyarázatát, legalábbis úgy gondolom.


  –A férfiarcú hárpia csakis neked varratta őket.


  Felszegem az állam.


  –Még egy okkal több, hogy ne viseljem őket.


  Felsóhajt.


  –Nos, akkor legalább locsolj magadra bőven parfümöt, mert olyan szagod van, mint egy kagylóhéj belsejének. – Összeszűkült szememet látva hozzáteszi: – Ami a Varjak számára minden bizonnyal pompás illat. Úgy hallottam, odavannak a puhatestűekért.


  A szája görbülését vizslatom, ami arra utalna, hogy viccel. Phoebus azonban riasztóan komoly marad, így hát meglátogatom a privát fürdőkamrámat, amelyért nem vagyok hajlandó hálát tanúsítani. Valahányszor akár csak egy csipetnyi csodálat is felmerül bennem, sürgősen elnyomom.


  Végigböngészem az ott lévő agyagedényben sorakozó, megannyi illatos olajat tartalmazó üvegcsét, és félrelökdösöm a szárított gyógynövényekkel és virágokkal megszórt szappanokat – ezek azokra emlékeztetnek, amelyeket Nonna szokott főzni és pénzzé tenni.


  Ahogy kinyitom az egyik üvegcsét, a szívem megtelik érzelemmel az iránt az asszony iránt, aki a sajátjaként nevelt fel, holott egyáltalán nem voltam az övé. Utálom azt, ahogyan eljöttem tőle, és semmit sem szeretnék jobban, mint a karjaiba futni. Vajon azok a karok körém fonódnának-e, vagy ellöknének?


  Rácseppentem az olajat a pulzuspontjaimra, majd lopva megszaglászom az ingemet, hogy valóban olyan szagom van-e, mint egy partra vetett kagylónak. Nincs.


  Seggfej.


  Phoebus alighanem ezzel próbált rávenni, hogy öltözzek át. Csakhogy ha felvenném bármelyik ajándékba kapott ruhadarabot, azt békeajánlatnak lehetne tekinteni, márpedig én csak akkor ajánlok annak a félig férfi, félig madár teremtménynek békét, ha cserébe ő felajánlja a szabadságomat.


  A hüvelykujjammal visszanyomom az üvegcse dugóját, és visszamegyek a hálószobába, ahol azt látom, hogy Phoebus egy falfestményt vizsgálgat, amelyet én nem voltam hajlandó szépnek minősíteni.


  –Készen állok.


  –Mire…? Háborúra?


  Napok óta először elmosolyodom.


  –Nem, arra, hogy megigyak a súlyommal egyenlő mennyiségű bort. Miből gondoltad, hogy a gyilkolásra állok készen?


  –A szemedből. Vészesen csillog.


  Felhorkanok, közben pedig Phoebus a behajlított karjába fűzi az enyémet.


  –Ígérem, nem teszek kárt senkiben, aki nem érdemli meg.


  –Lehet, hogy elhibázott ötlet elhagynod ezt a szobát.


  Akár az indák, melyeket Phoebus képes növeszteni a tenyeréből, kivirágzik a mosolyom, a gyökerei lesiklanak a mellkasomon, és körbefonják a szívemet. Épp amikor elkezdik felvidítani a fásult szervet, egy Varjú zuhan be ugyanazon a nyíláson, amelyen keresztül néhány napja Lorcan hozott át engem.


  Nem mozdulok, azt remélem, hogy az alakváltó egy idegen. Az esélyek nekem kellene hogy kedvezzenek, hiszen mindkét Varjút ismerem – na jó, valójában csak az egyiket. Erősebben szorítom Phoebus karját, amikor a fekete tollak füstté foszlanak, aztán egy citrinszemű férfivá állnak össze. Az Égi Királyság összes Varja közül miért pont őt kell elsőnek meglátnom?


  Lorcan tekintete végigsuhan a testemen.


  –Kipihented magad, Behach Éan?


  Figyelmemet a kőfalra akasztott fáklyák egyikére irányítom, úgy téve, mintha a királyi szörnyeteg nem állna ott, csupán néhány leheletnyire tőlem.


  –Ne is törődj vele! – Phoebus megpaskolja a kezemet. – Evés előtt mindig rohadt rossz a kedve.


  Tágra nyílt szemmel meredek a barátomra.


  A volt barátomra.


  Phoebus a sajátja alá szorítja a karomat, nehogy visszaspurizzak a cellámba.


  –Épp azon voltunk, hogy ezt orvosoljuk.


  Ha meghívja, hogy csatlakozzon hozzánk, én…


  Egy újabb Varjú landol Lorcan mellett, és ölt emberi alakot. A szívem megint megáll, és fohászkodom a tünde istenekhez – bár ők valószínűleg nem hallgatnak meg, mivel nem tartozom a gyermekeik közé –, hogy ne apám legyen az.


  És láss csodát, nem ő az.


  Egy nő, akinek hosszú, fekete haja zafírként csillog, mint Lorcané, és a vonásai olyan élesek, akár az alteregójáé, emelkedik fel kuporgó helyzetéből, és bár a válla nem súrolja a királyáét, közel áll hozzá.


  Egy alattvalóhoz képest túl közel, ha engem kérdeztek.


  Amit, tudom, tőlem a kutya sem kérdez meg.


  Nem mosolyog rám, és meg sem köszöni, hogy jelentős szerepem volt a visszatérésében. Lehet, hogy még nem nyerte vissza a hangját. Odafordul Loréhoz, és a nyelvükön mond neki valamit, ami azt bizonyítja, hogy a hangszálai mégiscsak príma állapotban vannak.


  Lore, a szemét le nem véve rólam, bólint.


  –Imogen, ismerkedj meg Fallonnal. Ő Cathal gyermeke.


  A nő összeszűkülő szemmel mér végig, amire válaszul én is összehúzom a szemem. Gyerekes dolog, tudom. Végül biccent. Én nem.


  Lore a boltívhez lép, amely alatt Phoebusszel állunk.


  –Remélem, kedved szerint valók lesznek az ételeink, Fallon.


  Felmosolygok rá, ügyelek rá, hogy fülig érjen a szám.


  –Tudod, mennyire szeretem a döghúst.


  Lassú mosolyra húzódik a szája, és noha ő nem villantja ki a fogait, érzem, hogy belenyomódnak az ajka görbületébe.


  –Rengeteg madáreleséget tartunk készleten. Phoebus, gondoskodnál róla, hogy bőséges adagot kapjon?


  A barátom, aki már nem a barátom, elvigyorodik.


  –Imogen, a termeimbe! Most! Dolgunk van.


  Azt nem nézem, ahogy Lore kimegy, azt viszont igen, ahogy a nő követi.


  Úgy rátapad, hogy ha Lore a másik alakjában volna, a nő feje a farkánál lenne, valahol abban a bemélyedésben, amit egykor összetévesztettem egy robbanószerkezet kapcsolójával. Félretolom a képet, és elrángatom onnan Phoebust.


  –Hagyjuk őket, hadd csinálják a dolgukat!


  –Valaki mintha…


  A könyökömmel a bordái közé döfök, amitől a szava és a lélegzete egyaránt eláll. Habár egy ajtó dörrenve becsapódik, ezeknek az alakváltóknak kivételesen jó hallásuk van.


  És különben is, nem vagyok féltékeny.


  Ahhoz az kellene, hogy érdekeljen a szárnyas hím, de egyáltalán nincs így.

  2. fejezet


  Az Égi Kocsmát, avagy az Óhóbent, ahogy Phoebus szerint nevezik, a Monteluce szürke sziklájába vájták. Fagerendák tartanak vastag köteleket, amelyekre üveglámpások sorait kötözték. Mindegyik kanóc lánggal ég, ezek világítják be az egyébként félhomályos barlangot. Igaz, vannak ablakai, de azok ugyanolyan parányiak, mint amik a cellámban vannak.


  Az ágyam mögött lévő falfestményhez hasonlóan a falakat itt is krétával és tintával rajzolt tájképek díszítik. Alaposan szemügyre veszem őket, és nem azért, mert szépnek találom a képeket – mert nem találom annak. Ugyanígy a legkevésbé sem találom szépnek a fából ácsolt galériát sem az uszadékfából készült bútoraival.


  Lehet ez a börtön az égben, de attól még börtön. Nincs az a csillagfénymennyiség, amitől csillogna. Ha meggondolom, hogy könyörögtem Lorcannak, hadd vessek rá egy pillantást azon a napon, amikor felértünk a hegygerincre!


  –Ó, isteneim, hát rávetted, hogy kijöjjön a szobájából! – csapódik Sybille hangja a dobhártyámnak.


  Látom, hogy az egyik sarokban lévő asztaltól integet – mármint ha egy tojás alakú helyiséget lehet úgy tekinteni, mintha lennének sarkai. Örömmel látom, hogy az asztal a galéria alatt áll, és nem a terem kellős közepén, ahol mindenki megbámulhatja, mert mindenki bámul. Olyan csend telepszik a teremre, hogy hallom a szempillák verdesését, miközben a szénfekete csíkokkal tarkított arcok felém fordulnak.


  Mivel nyomaszt ez a nagy figyelem, Phoebushöz tapadok, és magammal húzom oda, ahol Syb üldögél Antonival, Gianával, Mattiával és Riccióval.


  –Nem figyelmeztettél, hogy mások is lesznek itt – sziszegem.


  –Nem csupán étkezési idő van, de ez egy kocsma. Minthogy te is egy ilyenben dolgoztál, feltételeztem, hogy erre magadtól is rájössz.


  Valami oknál fogva fel sem merült bennem, hogy a barátaimon és néhány hordó boron kívül másokba is belefuthatunk. Az említett barátok ugyanolyan csendben szemlélnek, mint a többi vendég. Bár még csak három nap telt el, úgy érzem, mintha Giana, Antoni, Riccio és Mattia éveket öregedtek volna. Az utóbbi hetek stressze egyértelműen megviselte mindannyiukat.


  Sybille félretolja Ricciót, hogy be tudjak csusszanni közéjük a padra.


  Giana rám mosolyog az asztal túloldaláról, ahol Antoni mellett ül.


  –Nos, mi a véleményed?


  –Miről?


  Giana a kocsma felé int.


  –Az Égi Királyságról.


  –A földi királyságunk jobban tetszik. Színesebb.


  Phoebus, aki Riccio mellé ül le, hátraveti vállig érő fürtjeit, közszemlére téve csúcsos füleit. Bár büszke vagyok a barátomra, amiért nem rejtegeti, hogy micsoda, aggódom, hogy egy Varjú átalakul madárrá, és lecsípi a füle hegyét.


  –Csak a hálószobájából utazott…


  –A cellámból – igazítom ki.


  Phoebus a szemét forgatja.


  –A cellájából jött ide, úgyhogy még nem sokat látott belőle.


  –Bőven eleget láttam. – Az ölembe teszem a kezem, a szúrós anyagú nadrágra, amit Giana adott kölcsön, miután megérkezett Bronwennel. Buggyosodik a combom körül, ami megint olyan nádszálvékony, mint az első havivérzésem előtt.


  Jóllehet Nonna sem dús idomú, elborzasztaná a soványságom. Mindent egybevéve azonban cingár testem alighanem kevésbé gondolkodtatná el, mint a származásomról szóló újságok. A szívem fájdalmasan összeszorul, amikor arra gondolok, hogy megtudja.


  –Hogy vagy? – Antoni hangja zökkent ki a borongásomból.


  –Módfelett bosszúsan. És te?


  –Türelmetlenül várom, hogy megkapjam a hajómat.


  –A helyedben én nem számítanék rá túlzottan. Lorcannak már nincs szüksége rád, tehát semmi oka, hogy adjon neked egy hajót.


  A körülöttünk zsongó egy-két beszélgetés azonnal abbamarad, amikor kiejtem az Égi Király nevét.


  Mattia bozontos szőke szemöldöke összefut.


  –Ígért nekünk egyet, és a többi ígéretét eddig betartotta. Miért vagy ilyen negatív?


  –Nem tudom. – Megvonom a vállam. – Talán ahhoz lehet köze, hogy túszként tart fogva.


  –Mert te vagy az egyetlen személy, aki hozzáérhetsz az obszidiánhoz és a vashoz is, Fallon. – Riccio egy ónkupányi valamit emel a szájához.


  Hála Sybille-nek, aki elém tolja az italát, rájövök, hogy bor, de nem az a habzó fajta, amilyet Lucéban iszunk; ez sima és földízű, akár az agyagos talajba préselt nap-sütötte bogyók. Finom.


  Persze ha megkérdeznének, nyilván úgy tennék, mintha nagyon nem ízlene. Kiiszom a fémkupa tartalmát, aztán lecsapom az asztallapra, amely olyan fekete, hogy obszidiánnak gondolom, de a felszíne szemcsés és tele van göcsörtökkel, mint a fa. Arról nem szólva, hogy az obszidián mérgező a Varjak számára.


  –Hé, Connor! – szól oda Phoebus a barna bőrű, fekete szemű férfinak, aki egy tálca italt hoz ki az egyik szomszédos asztalhoz. – Tuiladh fin ag bidh marsadh!


  Connor egy bólintással válaszol, nekem pedig megfeszülnek az ujjaim a kupán, miközben az idegen szótagok folyamatosan ismétlődnek a fejemben – Tviló fion ag báj márszó. Egyik sem ismerős, de hát az apanyelvemen nem egészen tíz szóból áll a tudományom.


  –Te mióta beszélsz varjúul?


  –Tegnap óta. Connor órákat ad nekem. – Phoebus követi a tekintetével a pincért – vagy netán ő a tulajdonos? Van egyáltalán tulajdona valakinek is ebben a birodalomban, vagy mindent Lore birtokol?


  –Miért? – kérdezem.


  –Mert arra gondoltam, hogy ez előnyös, amíg közöttük élünk.


  Sybille a fülemhez szorítja a száját.


  –Ezenkívül Pheebs szeretne bejutni a pasi alsónadrágjába.


  Pislogva nézek Phoebusre.


  –És mi van Mercutióval?


  Az ujjaival végigszánt aranyszínű haján.


  –Mi van vele?


  –Kedvelted.


  –Nos, te meg Dantét kedvelted. – Phoebus visszafordul felém. – És nézd meg, mi lett belőle!


  Összeszorítom a számat.


  –Csakhogy Mercutio nem dobott téged félre az ellenséges birodalomban.


  –A Varjak nem az ellenségeink, édesem. – Sybille megfogja a kezemet, és gyengéden megszorítja az ujjaimat.


  Kihúzom a kezemet az övéből, és visszateszem az ölembe. Hogy mondhatja ezt, amikor fogva tartanak idefent?


  –Örülök, hogy végre megláttad Dante igazi arcát – mondja Giana, Antoni pedig a reakciómat várva engem fürkész.


  Mivel nem akarok Dantéra gondolni, és lecsengett kapcsolatunkat sem akarom boncolgatni, témát váltok.


  –És mi mást csináltok még azon kívül, hogy áttértek a varjúizmusra?


  –Varjúizmus – horkan fel Riccio.


  –Pihenünk, felfedezőutakat teszünk, ismerkedünk. – Gia elcsen egy sajtdarabkát egy gyümölcshéjakkal és pirított zöldségszárakkal teleszórt tálról. – A kommunikálás elég nehéz feladat, mivel a Varjak többsége nem beszél lucénul, de az a kevés, aki igen, segít nekünk a fordításban.


  Egy befont, tintafekete hajú és még feketébb szemű lány úgy siklik végig a kocsmán, mintha nem is madár volna, hanem inkább kígyó. Megáll az asztalunknál, és elmosolyodik. Nem mintha arra számítottam volna, hogy morogni vagy károgni kezd…


  Na jó, azt vártam.


  –Gia, álo!


  Giana rávillantja szürke szemét az újonnan érkezettre. Nem kerüli el a figyelmemet, hogy az ádáz csillogástól a szeme ezüstös színt ölt.


  –Helló, Aoife!


  –Van hely még egy főnek?


  –Persze. – Giana arrébb fészkelődik, hogy helyet csináljon Ífahnak.


  –Te bizonyára Fallon vagy. Nagyon örülök a megismerésnek.


  –Hogy megismerhetlek – javítja ki Phoebus.


  –Á, tà. Hogy megismerhetlek. – Mindenütt rossz helyre teszi a hangsúlyt. Míg a lucén nyelv hárfamuzsikának hallatszik, a Varjú szavak úgy hangzanak, mint folyómederben végigdöccenő kövek – nyers, nedves torokhangokból állnak.


  A nő mosolya kivillantja enyhén görbe fogait, de ez nem von le általános vonzerejéből – a szépsége szemlátomást Gianának és Ricciónak egyaránt feltűnt.


  –Aoife Imogen húga – magyarázza Phoebus.


  Fekete sminkjének maszkja alatt ott van ugyanaz a kis toll, amely valamennyi Varjú arccsontját ékesíti.


  –Találkoztál Immyvel? – tudakolja.


  Lorcan kolléganőjének emléke még jobban irritálja már amúgy is ingerlékeny hangulatomat.


  –Összefutottunk vele és Ríbióval, miközben átjöttünk ide. – Az asztalunknál – és más asztaloknál is – mindenki elhallgat, amikor Phoebus lazán elejti Lore vezetéknevét.


  –Nos, én vagyok a kedves. – Ahogy Ífah áthajol az asztalon, hosszú fonata előresuhan a válla mellett, amely szélesebb, mint Gianáé, de annyira nem, mint Riccióé. Valószínűleg a sok repkedéstől.


  Próbálok visszaemlékezni, hogy Imogené is ilyen széles-e, de a folyosó, ahol találkoztunk, sötét volt, én pedig leginkább azzal voltam elfoglalva, hogy haragos pillantásokat vessek a börtönőrömre.


  –Bennünk nagyon sok a közös, Aoife.


  Sybille gúnyosan vigyorog a nővérére, aki a szemét forgatja.


  –Én a magam részéről jobban kedvelem Gian… – Mielőtt Phoebus kibökhetné a szó végét, Sybille felcsippent egy narancshéjat az amúgy üres tálról, és a barátunk csinos képébe hajítja. A héj Phoebus magas homlokát találja el, aztán végigcsúszik az orrán, és végül lepottyan az asztalra. – Ezzel is csak a véleményemet támasztod alá, Syb. – Az ujjperceivel letörli a bőréről a nyálkás levet. – Ja, és ezért később megfizetsz.


  Sybille úgy mosolyog, mintha provokálná, hogy torolja meg. Amit Phoebus meg is fog tenni. Mindig visszaüt, de eltérően Sybille-től, aki az előbb cselekedj, aztán kérdezz elvét valló törzs tagja, Phoebus rendkívüli mértékű türelemmel van megáldva.


  –Szóval Imogen a királyotokkal dolgozik együtt? – érdeklődöm.


  –A királyotokkal?


  –Mórrgottal. Vagy ahogy a népetek hívja. – A varjú szó rossz szájízt hagy bennem, mert hosszú ideig azt hittem, hogy az Lorcan neve. Vagyis a madarai neve. Dante korrigálta félresikerült feltételezésemet, amikor megmondta a jelentését: felség.


  –Népetek? – Ífah homloka ráncba szalad. – Cathal apa, nem?


  –De igen. – Sybille meglöki a vállával az enyémet.


  Ífah homloka kisimul.


  –Te is Varjú vagy, Fallon. Lorcan Ríhbiadh a te királyod is.


  –Lorcan Ríbió sosem lesz a királyom. – A kinyilatkoztatásomat bősz felszisszenés fogadja.


  Hm… Kevés dolgot élvezek jobban annál, mint amikor provokálnak, Behach Éan.


  A tekintetem a kocsma bejáratára villan, ahol Lorcan megjelenésére számítok. Mivel nem látom, megvizsgálom az összes félhomályos zugot, tűhegynyi aranyló pontokat keresve.


  Nem én provokállak.


  Márpedig én provokálva érzem magam.


  Noha gondolom a szavakat, az ajkam is megformálja őket.


  –Ez nem provokálás.


  –Mi nem provokálás? – tudakolja Sybille.


  –Semmi – zsémbelek.


  –Gyanítom, hogy Fallon a szülőanyjára hasonlít. – Riccio megdörzsöli borostás állát. – Úgy hallottam, hogy a shabbei hercegnő meglehetősen jó nő volt.


  Kiszalad a vér az arcomból.


  –Te tudod? – Körbenézek az asztalnál ülőkön, összehúzott szemekre számítva, de egyet sem látok. – Mind tudjátok?


  –Lazarus mesélte – mondja Sybille halkan, mintha érzékelné, hogy a hangosabb beszédtől kiakadnék.


  Kutatok a félhomályos kocsmában az óriási termetű, ezüstös hajú tünde gyógyító után, de nem találom a vendégek között.


  –Feltételezte, hogy már tudjuk, mivelhogy Antoni tudta – teszi hozzá Gia.


  A hajóskapitányra villantom a tekintetemet. Habár az írisze ugyanolyan kék, mint Dantéé, ma este valahogy sötétebbnek tűnik, nem olyan, mint a déli égbolt, hanem mint a Luce és Shabbe között nyújtózó óceán.


  –Mióta?


  Vesz egy mély lélegzetet, az álla olyan merev, mint az én gerincem.


  –Attól az éjszakától fogva, amikor Bronwennel voltunk az erdőben.


  Az az éjszaka volt, amikor utánam jött oda, ahol Bronwen várt rám Fúriával. Mennyire hiányzik a csődör, amin Dante ellovagolt! Még egy ok arra, hogy gyűlöljem az új tünde királyt.


  –Zendaya nagyon szép volt – sóhajt fel Ífah. Connor visszatér egy kancsóval, amiben reményeim szerint további Varjú-bor van, és egy grillezett zöldségekkel és gyümölcsökkel jócskán megrakott tállal.


  Egyetlen döglött állat sincs a láthatáron. És madáreleség sincs.


  –Volt? – Elfordítom a tekintetemet a színpompás halomtól, amelyet fekete csíkok díszítenek, mint ebben a királyságban minden egyebet. – Meghalt?


  –Nem. – A válasz a hátam mögül érkezik.


  Megfordulok a padon, és a tekintetem egyre feljebb… és feljebb kúszik.


  –Édesanyád él. – A férfi akcentusos lucén kiejtésétől és rekedtes hangszínétől felállnak a karomon a finom szőrök.


  Ífahnak tátva marad a szája és hablatyol valamit varjúul, amit nem értek, mert minden idegszálammal a füstbe burkolt férfira koncentrálok.


  –Álo, leányom!


  [image: Álomgyár]


  [image: Olivia Wildenstein]


  [image: Helen Phifer]


  [image: Brittney Arena]


  [image: Emma ZR]


  [image: Sophie Garone]


  [image: Brooke_Fast]


  [image: B.J. Alexandra]


  [image: Steven G. Vantis]


  [image: K. F. Breene]


  [image: Richard Roper]


  [image: S. A. Taylor]


  [image: Shannon Mayer]


  {1} Caldrone Luce egyik szentje, a történetben Santo Caldroneként vagy Caldroneként is említik, de legtöbbször az Üstként szerepel.

repit minket, ahol mindent kdrilleng a boszor-
kénysdg vardzslatos ereje. Készen dllsz elme-

\ 10lni ebben a bovés toriénetben?

LEz egy olyan utazés, ami tilmutat a mifajokon.”
\ LISA MERRICK

iré

S. A. Tailor regénysorozataban az elhivatottsig dll szemben
a legbensabb vigyakkal. Es megmutatia, hogy meddig képes
az ember elmenni a szerelem nevében.

